เช่าซื้อรถเล็งขึ้นดอกเบี้ยรอบใหม่
เช่าซื้อเล็งขยับดอกเบี้ยตามการประชุม กนง. 1 มิ.ย.นี้
20 ส.ค. 2554

เช่าซื้อเล็งขยับดอกเบี้ยตามการประชุม กนง. 1 มิ.ย.นี้ 
นายอิสระ วงศ์รุ่ง ประธานสมาคมธุรกิจเช่าซื้อไทย เปิดเผยว่า ในการประชุมของคณะกรรมการนโยบายการเงิน (กนง.) ที่จะมีขึ้นในวันที่ 1 มิ.ย.นี้ คาดว่าจะมีการปรับขึ้นอัตราดอกเบี้ยนโยบายอีก 0.25% และคาดว่าหลังจากที่ได้ขึ้นครั้งนี้แล้วจะขึ้นต่อเนื่องอีกครั้ง ส่งผลให้ต้นทุนของผู้ประกอบการอยู่ในช่วงขาขึ้น ขณะที่การขึ้นดอกเบี้ยเช่าซื้อแต่ละครั้งนั้นสามารถขึ้นได้ครั้งละ 0.10-0.12% เท่านั้น หรือเฉลี่ยดอกเบี้ยรถป้ายแดงเพิ่มจาก 2.45% เป็น 2.55% 
ทั้งนี้ ผู้ประกอบการรายใหญ่อย่าง ธนชาต ลิสซิ่งกสิกรไทย ทิสโก้ ไทยพาณิชย์ และอยุธยา แคปปิตอล ออโต้ ลีส ต่างก็ใช้กลยุทธ์ส่วนใหญ่ไปในทิศทางเดียวกัน โดยเน้นการผ่อนระยะยาวมากกว่า 48 งวด เป็นผ่อน 60, 72 และ 84 งวด และให้ดาวน์ต่ำ 5-15% แทน เพื่อให้ได้รับดอกเบี้ยที่มากขึ้น ขณะเดียวกันก็มีความเสี่ยงเพิ่มขึ้นมากเช่นกัน รวมถึงการหันไปเน้นจำนำทะเบียนรถ เพื่อหากำไรจากช่องทางอื่นมาทดแทนต้นทุนทางการเงินที่เพิ่ม ในขณะเดียวกันก็ใช้มาตรการลดเอ็นพีแอลหรือหนี้ที่ไม่ก่อให้เกิดรายได้ด้วย 
อย่างไรก็ตาม จากภาวะเศรษฐกิจในปัจจุบัน ส่วนใหญ่ยังพบว่า พฤติกรรมของลูกค้ายังมีการจ่ายค่างวดที่ดีอยู่ ไม่มีสัญญาณของการผิดนัดชำระหนี้ ไม่มีสัญญาณของการก่อให้เกิดเป็นหนี้ที่ไม่ก่อให้เกิดรายได้ หรือเอ็นพีแอล แม้ว่าในช่วงที่ผ่านมามีเรื่องน้ำท่วม ผลที่ออกมาปรากฏว่าไม่ได้ร้ายแรงอย่างที่หลายฝ่ายได้คาดการณ์ เพราะลูกค้าไม่ได้รับผลกระทบจากภาวะที่เกิดขึ้น
สำหรับในช่วง 4 เดือนที่ผ่านมา ยอดขายรถยนต์มีการเติบโต 27% แต่เดือน พ.ค.มิ.ย. คาดว่ายอดขายจะลดลง เนื่องจากมีปัญหาเรื่องการส่งมอบรถยนต์ แต่เชื่อว่าทั้ง 6 เดือนยอดขายรถยนต์ก็จะสามารถเติบโตได้ขั้นต่ำ 10% เมื่อเทียบกับช่วงเดียวกันของปีก่อน แต่ขณะนี้ผู้ผลิตรถหลายรายเริ่มกลับเข้าสู่ภาวะปกติแล้ว และคาดว่ายอดขายรถยนต์ในปีนี้จะโตไม่ต่ำกว่า 5% ได้แน่นอน หรือมียอดขายรถยนต์ใหม่ 8.4 แสนคัน